[Foto’s] Hulde gebring aan Manchester-terreurslagoffersMiley Cyrus en Ariana Grande (Foto: ANA) Sowat 50 000 konsertgangers het die afgelope naweek die Amerikaanse sangeres Ariana Grande se One Love-liefdadigheidskonsert by die Old Trafford-krieketveld in Manchester, Engeland, bygewoon om saam te staan teen terreur wêreldwyd. Dié konsert volg nadat 22 mense, onder wie talle kinders, op 22 Mei gesterf het ná ŉ terreuraanval na afloop van die sangeres se Manchester-optrede as deel van haar Dangerous Woman-toer. Dié konsert, wat ook ter nagedagtenis aan die oorledenes gehou is, is geopen deur die Britse digter Tony Walsh. Hy het sy teenterreur-boodskap opgedra aan die slagoffers wat Saterdag in ŉ ander terreuraanval in Londen gesterf het. Scooter Braun, Grande se agent, het gesê dié konsert is ŉ bewys dat vrees en haat mense nié kan skei nie, en dat mense moet saamstaan teen terreur wat onskuldige mense uitwis. Daar was ŉ groot polisieteenwoordigheid by die konsert gewees. Ander sangers soos Justin Bieber, Katy Perry, Coldplay, Pharrel Williams, Robbie Williams en Miley Cyrus was ook by die konsert te sien. Die One Love-konsert is regstreeks uitgesaai op BBC One in altesaam 50 lande wêreldwyd. Sowat £2 miljoen (ongeveer R32 miljoen) is vir die We Love Manchester-noodfonds ingesamel. Bykomende bron: Mirror